b'\n_START_ARTICLE_\nIkisokratikai\n_START_PARAGRAPH_\nIkisokratikai \xe2\x80\x93 pirmieji graik\xc5\xb3 filosofai, gyven\xc4\x99 iki Sokrato, apie VII\xe2\x80\x93V a. pr. m. e. Jiems priklauso miletie\xc4\x8di\xc5\xb3 gamtos filosofija, Pitagoro mokykla, el\xc4\x97jie\xc4\x8diai, Herakleitas, jaunesnieji gamtos filosofai ir atomistai. \xc5\xbdinios apie \xc5\xa1iame periode gyvenusius filosofus yra grind\xc5\xbeiamos citatomis i\xc5\xa1 v\xc4\x97lesni\xc5\xb3 m\xc4\x85stytoj\xc5\xb3 ir istorik\xc5\xb3 veikal\xc5\xb3. Yra \xc5\xbeinoma, kad dauguma ikisokratik\xc5\xb3 yra daug ra\xc5\xa1\xc4\x99, ta\xc4\x8diau j\xc5\xb3 darbai nei\xc5\xa1liko._NEWLINE_Ikisokratikams tradicinis graik\xc5\xb3 mitologinis pasaulio vaizdas buvo nepriimtinas. Jie band\xc4\x97 sukurti ai\xc5\xa1kesn\xc4\xaf paai\xc5\xa1kinim\xc4\x85 pasaulio fenomenams aplink juos.\n_START_SECTION_\nMileto mokykla\n_START_PARAGRAPH_\nMileto mokyklos filosofai dar kartais vadinami Jonijos filosofais._NEWLINE_Pirmasis mums \xc5\xbeinomas graik\xc5\xb3 filosofas yra Talis Miletietis (apie 625\xe2\x80\x93547 pr. m.e Mileto mieste), senov\xc4\x97je laikytas vienu i\xc5\xa1 Septyni\xc5\xb3 I\xc5\xa1min\xc4\x8di\xc5\xb3. \xc4\xae klausim\xc4\x85, i\xc5\xa1 ko viskas atsirado, \xc5\xa1is filosofas atsak\xc4\x97 taip: viskas atsirado i\xc5\xa1 vandens. Vanduo turi visas tuo laiku \xc5\xbeinomas b\xc5\xabsenas: j\xc5\xabros vanduo yra skystas, ledas tai su\xc5\xa1al\xc4\x99s vanduo, garai \xe2\x80\x93 dujos. Be to, vanduo yra gyvyb\xc4\x97s \xc5\xa1altinis, o graikams pasaulis alsuoja gyvybe. Tok\xc4\xaf Talio atsakym\xc4\x85 nesunku suprasti ir pateisinti, nors ir ne\xc5\xbeinome vis\xc5\xb3 argument\xc5\xb3, kuriais jis r\xc4\x97m\xc4\x97si._NEWLINE_Ai\xc5\xa1ku, kad Talis keldamas problem\xc4\x85, i\xc5\xa1 ko viskas atsirado, j\xc4\x85 suprato kaip klausim\xc4\x85, kuri i\xc5\xa1 keturi\xc5\xb3 stichij\xc5\xb3 yra pirmoji, o kartu ir svarbiausioji. Termino pradas Talis, matyt, dar nevartojo, bet kiti Jonijos filosofai j\xc4\xaf jau \xc5\xbeinojo. Ie\xc5\xa1kodami daikt\xc5\xb3 prado, jie r\xc4\x97m\xc4\x97si min\xc4\x97tomis keturiomis stichijomis. Taip Anaksimenas Miletietis (apie 585\xe2\x80\x93525 pr. m.e) juo laik\xc4\x97 or\xc4\x85, Heraklitas Efesietis (apie 585\xe2\x80\x93525 m. pr. m. e.) \xe2\x80\x93 ugn\xc4\xaf. Taigi empirinio, jusl\xc4\x97mis suvokiamo pasaulio prado jie ie\xc5\xa1kojo pa\xc4\x8dioje empirin\xc4\x97je tikrov\xc4\x97je._NEWLINE_Tolesnei filosofijos raidai svarb\xc5\xb3 \xc5\xbeingsn\xc4\xaf \xc5\xbeeng\xc4\x97 Talio mokinys Anaksimandras Miletietis (apie 610\xe2\x80\x93546 pr. m.e). \xc5\xa0is filosofas pirmasis \xc4\x97m\xc4\x97 vartoti prado, arche (gr. arche \xe2\x80\x93 pradas, pagrindas, prie\xc5\xbeastis, principas) termin\xc4\x85 ir pirmasis i\xc5\xa1 Jonijos filosof\xc5\xb3 daikt\xc5\xb3 pradu jis paskelb\xc4\x97 ne vien\xc4\x85 i\xc5\xa1 \xc5\xbeinom\xc5\xb3 stichij\xc5\xb3, empiri\xc5\xa1k\xc4\x85 pasaulio element\xc4\x85, o patirtyje tiesiogiai neduot\xc4\x85, jusl\xc4\x97mis nesuvokiam\xc4\x85 magi\xc5\xa1k\xc4\x85 esyb\xc4\x99, kuria jis vadino apeironu. Apeironas (gr. peiras \xe2\x80\x93 riba, apeiros \xe2\x80\x93 beribis) \xe2\x80\x93 tai neapibr\xc4\x97\xc5\xbeta berib\xc4\x97 b\xc5\xabtis, kuri\xc4\x85 Anaksimandras tapatino i\xc5\xa1 dalies su erdve, i\xc5\xa1 dalies su laiku._NEWLINE_Anaksimandro minties, kad daikt\xc5\xb3 pradas gali i\xc5\xa1 esm\xc4\x97s skirtis nuo patyrime duot\xc5\xb3 pasaulio element\xc5\xb3, Jonijos filosofai nepalaik\xc4\x97. Ta\xc4\x8diau, be \xc5\xa1ios minties kiti graik\xc5\xb3 filosofai turb\xc5\xabt neb\xc5\xabt\xc5\xb3 i\xc5\xa1k\xc4\x97l\xc4\x99 labai svarbaus metafizinio klausimo, kas yra b\xc5\xabtis?_NEWLINE_Mileto mokyklos filosofai nesvarst\xc4\x97, ar jusl\xc4\x97mis suvokiamas pasaulis yra tiek pat tikras, realus, kaip ir daikt\xc5\xb3 pradas \xe2\x80\x93 jiems pasaulio tikrumas savaime suprantamas dalykas. Pasaul\xc4\xaf jie traktavo kaip nuolat kintant\xc4\xaf (Heraklitas sak\xc4\x97: \xe2\x80\x9eviskas teka\xe2\x80\x9c), bet regimojo pasaulio kitimo jie net neman\xc4\x97 laikyti jo netikrumo po\xc5\xbeymiu. Tod\xc4\x97l klausdami, kas yra pasaulio ar daikt\xc5\xb3 pradas, jie neklaus\xc4\x97 kas yra pati b\xc5\xabtis.'